Kasper Roug (S), 2023-12-14:
Tak for det, formand.
Denne gang skal vi så diskutere, om det skal være obligatorisk at anvende landdistriktsfilteret, når der fremsættes et nyt lovforslag.
Når der laves nye lovforslag, er der altid mange balancer, som skal overvejes, og spørgsmålet om et Danmark i balance er selvfølgelig utrolig vigtigt, og det synes Socialdemokratiet selvfølgelig også.
Derfor giver det rigtig god mening, at man vurderer, hvad nye lovforslag nu engang har af effekt i forhold til landdistrikterne.
Der kan være forslag, som rammer landdistrikterne, selv om det egentlig ikke var meningen med forslaget, og derfor giver sådan en vurdering også ganske god mening, så vi bliver opmærksomme på problemet og kan tage højde for det.
For landdistriktspolitik er det jo bare det, at det bliver fremlagt af ministeren for landdistrikter.
Der er også erhvervspolitik, sundhedspolitik, kulturpolitik, miljøpolitik og alt muligt andet politik, selvfølgelig.
Landdistrikter har grene inde i rigtig mange ressortministerier, og derfor giver det selvfølgelig også rigtig god mening, at vi laver en vurdering af konsekvenserne for landdistrikterne.
Som jeg forstår det, og som jeg kan høre at ministeren jo altså nu engang siger ret tydeligt, laver man allerede i dag en vurdering i det enkelte ministerium, og det gør man, forud for at man fremsætter lovforslagene.
Sådan har det været siden 2017, hvor man indførte det, som man også omtaler som landdistriktsfilteret, og det synes vi sådan set som nævnt er rigtig fint.
Vi er også derfor tvivlende over for, hvad det reelt vil ændre ude i den virkelige verden, som ministeren jo sådan set også lige har pointeret, hvis beslutningsforslaget, vi behandler her i dag, bliver til virkelighed.
Som jeg læser det, lægger det op til, at man gerne vil ændre den måde, ministerierne benytter landdistriktsfilteret på.
Det vil kun blive ændret på den måde, at det fremover eksplicit skal fremgå af bemærkningerne til lovforslaget.
Den reelle konsekvens af det her forslag vil altså være, at der fremover kommer til at stå i rigtig mange lovforslag, at det ikke vurderes at have konsekvenser for landdistrikterne.
Det vil det jo være.
Det giver også noget ekstra arbejde for nogle djøf'ere, som en anden ordfører i dag jo også nævnte, inde i ministerierne.
Jeg tror måske endda, som jeg lige husker det, at det blev kaldt et djøf-filter.
Men giver det nu også udvikling i landdistrikterne?
er spørgsmålet så.
Det er jeg mere i tvivl om, og jeg savner en forklaring på, hvad det helt konkret skal betyde for de mennesker, som bor i landdistrikterne, at man gør det her obligatorisk ved at bruge landdistriktsfilteret.
Er det den måde, vi bedst bruger kræfterne på til gavn for landdistrikterne?
Hvis forslagsstillerne støder på lovforslag, som de mener ikke har været igennem et tilstrækkelig grundigt landdistriktsfilter, så håber jeg selvfølgelig, at de vil gøre opmærksom på det, så vi kan få en debat om konsekvenserne herinde i Folketinget – eller i det hele taget bare gøre opmærksom på det.
Jeg kan også forstå på forslagsstillerne, at de mener, at regeringen gør for lidt for landdistrikterne.
Jeg skal ikke gentage dem nu i debatten her, men det er blot for at fremhæve, at regeringen har tiltag over en bred kam, der skal gøre det mere attraktivt at bo, arbejde og uddanne sig i landdistrikterne.
Vi er bestemt ikke færdige.
Der er mere på vej.
Vi har lang vej endnu.
Landdistrikterne og landdistriktspolitikken skal selvfølgelig også udvikles.
Socialdemokratiet kan derfor ikke støtte forslaget, sådan som det er fremsat i dag.
Men jeg er som sagt helt enig i intentionen om, at man selvfølgelig bør kunne vurdere konsekvenserne for landdistrikterne ved nye lovforslag.